google/wiki40b huggingface dataset:
Gustav Normann

Gustav Normann (8. august 1821 Põlula küla, Rägavere vald – 18. jaanuar 1893 Tallinn) oli eesti orelimeister.
Gustav Normann õppis orelimeistriks tolle aja Euroopa kõige kuulsama meistri Friedrich Ladegasti juures ning pidas 1840. aastast töökoda Tallinnas Uuel tänaval.

Isiklikku

Gustav Normanni isa, Jakob Normann oli Põlula mõisavalitseja ja tema vend Simuna haridustegelane ja kösterkooliõpetaja Villem Normann.
Arvo Pärt 70

"Arvo Pärt 70" oli 2005 Klassikaraadios olnud dokumentaalsaade, mis oli pühendatud eesti heliloojale Arvo Pärdile, kes 2005 tähistas oma 70. sünnipäeva. Saate pani kokku Immo Mihkelson. Saade koosnes 14 osast.
Esimene saade oli eetris 11. septembril 2005.
Eesti jalgpalli 1994/1995. aasta karikavõistlused

Vabapääsmed

Otse teise vooru pääsesid võistkonnad kes jäid välja loosimata:
Pärnu JK Kalev, Tallinna FC Lantana-Marlekor, Pärnu JK Tervis, Tallinna FC Norma, Tartu FC DAG, Tallinna FC Flora, Jõhvi JK Eesti Põlevkivi, JK Tallinna Sadam, Narva JK Trans
Evald-Johann Pirnimäe

Evald-Johann Pirnimäe (12. august 1914 Kaisma, Pärnumaa – 19. aprill 1942 Solikamsk) oli Eesti sõjaväelane (nooremleitnant).
Ta ülendati 2. oktoobril 1936 lipnikuks. 14. augustil 1937 lõpetas ta Sõjakooli ohvitserideklasside jalaväeklassi ja viidi üle Õhukaitse suurtükiväegruppi, ülendati nooremleitnandiks 18. veebruaril 1938. 
Arreteeriti NKVD poolt 12. novembril 1940.
Viktor Päts

Viktor Päts (18. aprill 1906 Pärnu – 4. märts 1952 Butõrka vangla, Moskva) oli Eesti poliitik, jurist.
Viktor Päts õppis Tallinnas Gustav Adolfi Gümnaasiumi, mille lõpetas 1924. aastal, seejärel lõpetas Tartu Ülikooli õigusteaduskonna ja tegutses advokaadina.
Viktor Päts oli 1931. aastal pärast Dvigateli pankrotti moodustatud AS Eesti Dvigatel nõukogu esimees, AS Järvakandi Tehased, AS Tartu Pärmivabriku, Kindlustus-aktsiaselts Eesti-Lloyd ja 1939. aastal asutatud Kirjastus-OÜ Kultuurkoondis juhatuse liige. 
Viktor Päts oli Rahvuskogu Esimese Koja liige 1937. aastast ja 36. valimisringkonnast valitud I Riigivolikogu liige 1938. aastast.
Viktor Päts küüditati 1940. aasta 30. juulil koos isa Konstantin Pätsi ja perekonnaga ning saadeti Baškiiri ANSV-sse Ufaasse, arreteeriti 1941. aastal ja viibis seejärel mitmes vanglas ja suri 1952. aastal Moskvas Butõrka vanglas.

Isiklikku

Viktor Päts oli Konstantin Pätsi ja Helma Wilhelmine Pätsi (sünd. Peedi) (1879–1910) poeg ja Leo Pätsi (1902–1988) vend. 
Viktor Päts abiellus 20. juulil 1932 vaimuliku ja kirjaniku Jaan Lattiku tütre Helgi Alice Pätsiga  (sünd. Lattik) (1911–1988), nende ühised pojad on Matti Päts (1933–) ja Henn Päts (1936–1944).
Pöördlabaturbiin

Pöördlabaturbiin ehk Kaplani turbiin on reaktiivhüdroturbiin, mille tiibjad labad on võimsuse reguleerimiseks üheaegselt ümber oma telje pööratavad. Labasid pööratakse vastava ajami abil automaatselt.
Vesi liigub piki turbiini telge, mis võib asetseda kas vertikaalselt või horisontaalselt.
Pöördlabaturbiini patenteeris 1920 Viktor Kaplan.
Pöördlabaturbiine kasutatakse näiteks hüdroelektrijaamades.
Suurvald

Suurvald (hiina 鎮; lihtsustatud kirjas 镇; pinyinis zhèn) on Hiina 4. järgu haldusüksus.
Tavaliselt hõlmab suurvald asula elanike arvuga suurusjärgus 10 000 ja selle lähedal asuvad külad. 
Sama taseme haldusüksuseks on vald (乡; xiāng). Mõlemad kuuluvad maakondade või maakonna õigustega linnade koosseisu. Vallad võivad saada suurvallaks elanike arvu kasvades. Hiinas on üle 20 000 suurvalla ja nende arv kasvab.
Männik (perekonnanimi)

Männik on eesti perekonnanimi.
Nimede eestistamisel määrati Männik uueks perekonnanimeks isikutele, kelle perekonnanimi oli Mänd, Massa, Menniksar, Oinas ja Say.
Harry Visman

Harry Visman VR I/3 (18. jaanuar 1897 Leetse mõis, Harjumaa – 29. oktoober 1973 Montréal, Kanada) oli Eesti sõjaväelane, kirjastaja, ajakirjanik ja riigiametnik.
Visman lõpetas 1916. aastal Nikolai gümnaasiumi (praeguse Gustav Adolfi gümnaasiumi) Tallinnas ja õppis seejärel Riia polütehnikumi mehaanika osakonnas. Astus 1918 Üliõpilasselts Liivika liikmeks.
Esimese maailmasõja ajal, aastail 1916–1917 teenis ta vabatahtlikuna Peeter Suure merekindluse õhusõiduroodus. Visman suunati 1917. aastal Petrogradi insenerlipnike kooli, kuid nõukogude võim saatis kooli 1918. aasta algul laiali, mistõttu Visman kooli lõpetada ei jõudnud ning pöördus tagasi Tallinna.
Visman määrati 12. novembril 1918 Kaitseliidu Nõmme osakonna ülemaks. Tema juhtimisel võttis Eesti Vabariik Nõmmel võimu üle. Wismann jõudis Nõmme malevkonna pealik olla 21. novembrini, kui ta viidi üle inseneripataljoni.
Aastal 1944 emigreerus Visman Saksamaale, kust siirdus 1947. aastal Inglismaale ja edasi Kanadasse.
Alexandra Film

OÜ Alexandra Film (ka Alexandrafilm) on Eesti filmitootja. OÜ asutas filmiprodutsent Marianne Ostrat, et toota dokumentaal- ja mängufilme.
EÜSLi projektkoor

EÜSLi projektoor (ka Saksamaa eestlaste segakoor) on organisatsiooni Eesti Ühiskond Saksa Liitvabariigis (EÜSL) juures tegutsenud segakoor (projektkoor).
Koori dirigent oli Kalev Lindal.
Koor asutati 2003.
Koor osales muu hulgas üldlaulupidudel.
Svidník

Rahvastik

Svidník on Slovakkia ala russiinide (ukrainlaste) oluline keskus, siin asub ukraina kultuuri muuseum ning rahvastikust moodustavad märgatava osa russiinid ja kreekakatoliiklased.
2001. aasta rahvaloenduse andmetel oli linnas 12 428 elanikku. 79,60% olid slovakid, 13,04% russiinid, 4,07% ukrainlased, 1,50% mustlased ja 0,39% tšehhid. 
Usutunnistuselt olid 41,10% kreekakatoliiklased, 25,82% õigeusklikud, 24,13% roomakatoliiklased, 5,17% ilma usutunnistuseta ja 0,93% luterlased.
Jääger (perekonnanimi)

Jääger on eesti perekonnanimi.
Repniku mõis

Repniku mõis (saksa keeles Repnick) oli Laagna mõisast 18. sajandi teisel poolel eraldatud rüütlimõis Vaivara kihelkonnas Virumaal, nüüdisajal jääb mõisakoht Ida-Viru maakonna Narva-Jõesuu linna Hiiemetsa küla maadele.

Ajalugu

Mõis eraldati 18. sajandil Laagna mõisast, 18. sajandi lõppus kuulus Repniku mõis H. G. von Wulfile. 1837. aastal omandas mõisa rittmeister Johann Andreas von Seidlitz. Tema pojatütar paruness Sophie von Stackelberg müüs mõisa 1876. aastal Laeweritele. 1881. aastal ostis mõisa kindral Eduard von Brevern. 1889. aastast kuulus mõis Alfred Alex von Baerile. Hiljem oli mõisaomanik õigusteadlane Karl Alfred von Baer, kelle käest ka mõis 1919. aastal võõrandati.
1827. aastal toimusid Repniku mõisas talurahvarahutused. Talupojad keeldusid tegemast teorenti, mida mõisnik tahtis suurendada.
1835. aastal said mõisas 22 peret omale perenimed ehk perekonnanimed.
Repnikus on olnud ka üks kuulus karjapoiss. 20. sajandi alguses peale vanemate Narvasse kolimist pidas Repniku mõisas karjapoisiametit hilisem luuletaja ja publitsist August Alle.
Mõisa hoonestus hävis Teises maailmasõjas siinkandis toimunud ägedate Auvere ja Sinimägede lahingute ajal.
Kaarel Paas

Kaarel Paas (sündinud Carl Eduard Pauk; 22. (vkj 9.) oktoober 1903 – 29. august 1971) oli Eesti NSV jurist.
Ta oli Eesti NSV Ülemnõukogu II, III, IV ja V koosseisu saadik.
Oli Eesti NSV kohtuminister 14.09.1959–25.05.1960.
Kaarel Paas on maetud Tallinna Metsakalmistule.
Kaarel Paasi vanem vend oli juunivalitsuse aegne EK(b)P Keskkomitee sekretär kaadrite alal Adolf Pauk.
Sydney Jaani kogudus

Sydney Jaani kogudus on EELK kogudus, mis tegutseb Austraalias Sydneys.
Kogudus asutati 1934.
Vana-Varbla vald

Vana-Varbla vald (saksa keeles Alt-Werpel) oli vald Läänemaal Varbla kihelkonnas. Vald eksisteeris 1866–1891 ja siis liideti Vana-Varbla vald Saulepi vallaga.
Valla alal asus Vana-Varbla mõis.
Aasid

Aasid (vanapõhja Æsir 'vaiad', ainsuses Áss; germaani algkeeles *ansuz) on skandinaavia mütoloogias noorem jumalatesugu (vanem jumalatesugu on vaanid).
"Noorema Edda" järgi elavad kaksteist aasi jumalate asupaigas Asgardis. Nad valitsevad maailma ja inimeste üle, kuid neid piirab saatus, mida täiel määral teavad üksnes nornid. Neile omistatakse tugevust, võimu ja jõudu. Nad on üsnagi inimesetaolised, nende igapäevaelu on maine. Nad on surelikud nagu inimesedki. Ainult Iduni õunad hoiavad neid noorena, kuni peaaegu kõik neist tapetakse Ragnarökis.
Aaside sugu koosneb sõjakatest jumalustest, sellal kui vaanid on pigem viljakusjumalad.
Ühe teooria järgi kujutavad vaanid endast mälestust indoeuroopaeelsest rahvast, kelle kultuur muudeti sissetungivate indoeurooplaste poolt omamoodi sünkretismiks. Selle teooria järgi vastavad aasid indoeurooplaste jumalatele. Vaanide sõda, kus mõlemad jumalate sood omavahel võitlevad ja mis lõpeb rahu sõlmimisega ja pantvangide vahetamisega (mis toob kaasa meile tuntud vaanide jõudmise aaside juurde), esindab nende rahvarühmade vahelist kontakti.
Porsche 911

Õhkjahutusega mootorid

Esimesest põlvkonnast alates (toodeti 1964–89) kasutati kuni kolmanda põlvkonnani õhkjahutusega mootoreid (esimesel põlvkonnal on need 2-, 2,2-, 2,4-, 2,7-, 3-, 3,2- ja 3,3-liitrised 6-silindrilised boksermootorid).

964

Kolmandat põlvkonda (964) toodeti aastatel 1989–93.

993

Neljandat põlvkonda (993) toodeti aastatel 1993–98.

996

Alates viiendast põlvkonnast (996), mida toodeti aastatel 1998–2004, kasutati kõikidel järgnevatel 911-del vesijahutusega mootoreid.

997

Kuuendat põlvkonda (997) toodetakse tänaseni alates 2004. aastast.
Mudelid:

Porsche 911 Targa

Porsche 911 Targa on Porsche 911 pool-lahtine versioon. Seda on toodetud 7 põlvkonda, nagu ka tavalist 911.
7. põlvkonda esitleti 2014. aasta alguses Detroiti autonäitusel. Varem tuli katuseplaat käsitsi eemaldada, nüüd eemaldub see elektriliselt, 20 sekundiga.

Porsche 911 GT3 RS

Porsche 911 GT3 RS on Porsche 911 kiireim versioon. Seda on toodetud 3 põlvkonda.
3. põlvkonda hakati tootma 2014. aastal. Sellele pakutakse vaid kahe siduriga automaatkäigukasti PDK. Sellel on 3,8-liitrine 6-silindriline boksermootor (+475 hj), suuremad rehvid ja pidurid, aga see kaalub vähem kui tavaline GT3. RS-i maksimumkiirus on üle 315 km/h ja kiirendus 0-100 km/h alla 3,5 sekundi.

Porsche 911 Turbo (Turbo S) Cabrio

Porsche 911 Turbo Cabrio on Porsche 911 kiireim kabriolettversioon. Sellel on 3,8-liitrine 6-silindriline boksermootor, mis arendab 520 või 560 hj (Turbo S), tippkiirus on vastavalt 315 km/h ja 318 km/h ja kiirendus 0-100 km/h vastavalt 3,3 ja 3,2 sekundit (kupeel 3,2/3,1).

Seletused

B6 - 6 silindriline boksermootor, 0-97 - kiirendusaeg 0-100 km/h, 997 puhul on viimases tulbas vastava mudeli deviis (inglise keeles).
Kaile

Kaile on naisenimi.
2019. aasta seisuga oli see Eestis esinemissageduselt 1190. naisenimi. 1. jaanuari 2019 seisuga oli Eestis eesnimi Kaile 44 naisel.
Wang Mingjuan

Wang Mingjuan (hiina keeles 王明娟 (Wáng Míngjuān); sündinud 11. oktoobril 1985 Hunanis) on Hiina tõstja.
Ta sai 2012. aasta suveolümpiamängudel kuldmedali kuni 48 kg naiste kaalukategoorias.
Copiah' maakond

Ajalugu

Maakond moodustati 1823. aastal.
Google Santa Tracker

Ajalugu

Google Santa Tracker avalikustati 1. detsembril 2004. Toote algne nimi oli Keyhole Santa Radar, mille eeskujuks oli NORAD Tracks Santa.

Kuidas veebisait töötab

Google Santa Tracker alustab kõige idapoolsemast ajavööndist. Jõuluvana on üks minut igas linnas. Ta jõuab iga tund uude ajavööndisse, nii et umbes keskööl peaks Jõuluvana olema igas linnas. Veebisait näitab ka, mitu tundi on veel aega, kuni ta jõuab vaatajani, kui kaugel on vaataja linnast ja mitu kingitust Jõuluvana on andnud.
Signaaligeneraator

Signaaligeneraator on elektroonikaseade, mis võimaldab genereerida erinevate parameetritega signaali. Enamasti on võimalik genereerida erineva väljundpinge ja sagedusega signaale. Kasutatakse erinevate elektriahelate, näiteks helivõimendite, testimiseks.
Nivelliir

Lasernivelliir

Lasernivelliir on mõõtmistel ja ehitustel kasutatav laseritaseme juhtimisseade, mis koosneb laserkiireprojektorist ja statiivist.
Laserkiireprojektor kinnitatakse statiivile vajalikule kõrgusele. Siis lülitatakse seade sisse ja projitseeritakse fikseeritud punane või roheline valgusvihk horisontaal- ja / või vertikaalteljele.
AGA

AGA tegevusalad

AGA on läbi aegade tegelenud tööstusgaaside (atsetüleen, hapnik, lämmastik, süsihappegaas, argoon jpt) ning meditsiinigaasidega (nt hapnik, naerugaas). 
Kontsern on juba enam kui sada aastat rõhku pannud innovatsioonile. Lisaks majakate jaoks mõeldud süsteemidele ning raadio- ja teleseadmetele on AGA tootnud ka filmiprojektoreid, sihikuid, kaugusmõõtjaid, periskoope, vereringe- ja hingamisaparaate, patareisid, radiaatoreid jpm. Juba aastal 1919 tõi AGA turule raadiosaatja ja 1927. aastal esitles Euroopa esimest võrku ühendatud raadiovastuvõtjat. 50.–60. aastatel oli AGA tegev ka televaldkonnas, töötades välja koguni oma värviteleri.
1960. aastate teisel poolel hakkas AGA üha enam tähelepanu pöörama gaasivaldkonnale. Raadio- ja teleseadmete tootmine lõpetati järk-järgult, suurem osa sellest harust müüdi Philipsile. Osa tehnikaettevõtteid koondati börsil noteeritud tütarettevõttesse Pharos, soojatootja CTC müüdi Saabile. 
Tänapäeval on AGA Skandinaavias ja Baltikumis üks juhtivaid tööstusgaasiettevõtteid. Lisaks tööstus-, toiduaine-, meditsiini- ja erigaaside tootmisele ning müügile tegeleb AGA ka uute rakenduste väljatöötamisega. Samuti on kontsernil juhtiv roll vedelgaasisektoris ning jõudsalt arendatakse ka LNG (veeldatud maagaas) valdkonda. AGA on ka aktiivne biogaasi tarnija ning haldab Skandinaavias paljusid biogaasitanklaid.

AGA Eestis

Eestis tegutseb AGA alates 1908. aastast. 1920 asutati seal AGA esindus ning aasta hiljem tütarfirma Eesti AGA, mis 1940. aastal natsionaliseeriti. Pärast poolesajandilist vaheaega, 1991. aastal, taasasutati Eesti AGA, millest nüüdseks on saanud Eesti juhtiv tööstus- ja meditsiinigaaside tootja ja müüja.
Puerto del Hambre

Puerto del Hambre (ka: Puerto Hambre; 'näljasadam') on kunagine kindlustatud asula Tšiilis Magalhãesi ja Tšiili Antarktika piirkonnas Punta Arenase linnast 36 km lõunas ja ka Fuerte Bulnese lähedal Magalhãesi väina Bahía Buena lahe ääres, mälestis hispaanlaste esimesest katsest Magalhãesi väina rannikut koloniseerida. Praegu on asulast järel ainult varemed.
Puerto del Hambret loetakse Tšiili geograafiliseks keskmeks Arica ja Tšiili Antarktika vahel.

Ajalugu

Sellesse üksikusse kohta rajas kapten Pedro Sarmiento de Gamboa 25. märtsil 1584 umbes 300 elanikuga asula Ciudad del Rey Felipe või Rey Don Felipe ('kuningas Felipe linn'). Arvatakse, et selle elanikud surid nälga.
Aastaid hiljem randus seal inglise piraat Thomas Cavendish, kes leidis eest vana koloonia ja ühe ellujäänu. See oli Tomé Hernández, tänu kellele me linna lugu teame. Inglane pani kohale nimeks Port Famine ('näljasadam'), mis hispaaniakeelsena on tänini säilinud. Seda hakati kasutama Briti mereväebaasina. 
Peale Kuningas Felipe linna rajas Sarmiento de Gamboa koloonia nimega Nombre de Jesús (Jeesuse nimi), mis asus Magalhãesi väina Atlandi ookeani poolses suudmes Vírgenese neemel (Neitsite neemel) praegusel Argentina territooriumil. Elanikud jätsid selle maha, peaasjalikult selleks, et minna lääne poole otsima kuningas Felipe linna.
Marko Pikkat

Marko Pikkat (sündinud 25. märtsil 1987 Kolgas) on eesti karikaturist ja illustraator.

Töö

Töötab karikaturistina Nelli Teatajas ja Pilkajas. Kuni 2016, aastani töötas kunstitarvete müüjana Kunstnike Liidu all asuvas kunstipoes. Alates 2016 on vabakutseline kunstnik. 
Esimene karikatuur ilmus Nelli Teatajas 2008. aastal. Teeb kaastööd lasteajakirjadele Hea Laps ja Mesimumm.
Asta Vilbaste

Asta Vilbaste (sündinud Tuisk, 5. aprill 1923 Vändra – 25. aprill 2010 Tartu) oli eesti zooloog (arahnoloog).
Ta lõpetas 1942. aastal Vändra Gümnaasiumi, 1950. aastal Tartu Riikliku Ülikooli  bioloogina ning sai samas 1956. aastal bioloogiakandidaadi kraadi väitekirjaga "Eesti NSV puugid (faunistilis-ökoloogiline ülevaade)".
Ta on uurinud Eesti puuke, Eesti ämblike faunat ja töötanud pikka aega Zooloogia ja Botaanika Instituudis.

Isiklikku

Tema abikaasa oli entomoloog Juhan Vilbaste ja poeg oli bioloog Kaarel Vilbaste.
Biotoop

Biotoop (< kreeka bios 'elu' + topos 'paik') on ühetaoliste keskkonnatingimustega asustusala, kus elavad seal kohastunud loomad ja taimed. Mõnikord eristatakse biotoobi piires väiksemaid, mõne keskkonnateguri poolest eripäraseid osapaiku ehk merotoope.
Üldiselt võttes võib biotoop tähendada ala, kus elavad organismid.
Biotoop on põhimõtteliselt sünonüümne mõistega "habitaat". Vahe on vaid selles, et habitaadiga seostatakse peamiselt mingi asustusala liike ja populatsioone, biotoobiga aga biotsönoosi.
Üheks Eesti biotoobiks võib lugeda näiteks lehtpuumetsa.
Maailma suurimad biotoobid on ookeanid ja mered.
Rutt Eliaser

Rutt Agnia Eliaser (25. november 1914 Tallinn – 21. detsember 1996 Stockholm) oli eesti kirjanik ja jurist.

Elulugu

Ta lõpetas aastal 1933 Tallinna Linna Tütarlaste Kommertsgümnaasiumi. Aastal 1938 lõpetas ta cum laude Tartu Ülikooli õigusteaduskonna. Oli korporatsiooni Filiae Patriae liige.
Ta oli aastatel 1937–1939 vandeadvokaat Rein Eliaseri abi, aastast 1939 oli ta J. Mardi abi Tallinnas.
14. juunil 1941 küüditati ta koos emaga Siberisse Tomski oblastisse Tšainski rajooni Makarevkasse. Aastal 1945 sai ta loa Eestisse tagasi pöörduda. Ta töötas Tallinnas õpetaja (Tallinna 20. Keskkoolis ja Tallinna Arve- ja Plaanindustehnikumis) ja raamatupidajana. Aastal 1949 saadeti teist korda sundasumisele, seekord Krasnojarski kraisse Nazarovo rajooni. Aastal 1956 tuli ta Eestisse tagasi. Ta töötas siis raamatupidaja ja juriskonsuldina tekstiilivabrikus Punane Koit, kirjastuses Eesti NSV Kunst, Tallinna Pelgulinna Haigla naistenõuandlas, Eesti NSV Tervishoiuministeeriumi Apteekide Peavalitsuses ja ka mujal.
Aastal 1977 lahkus ta õe Elga juurde Rootsi. Ta töötas ajalehe Teataja korrektorina, samuti oli ta Eesti Kirjanike Kooperatiivi juhatuse liige. Rootsis olles kirjutas ta kaks köidet mälestusi.

Isiklikku

Tema isa Rein Eliaser oli Riigikohtu liige, Riigikogu IV ja V koosseisu liige, vend Rein Eliaser oli Tartu Ülikooli õigusteaduskonna õppejõud ja ajalehe Postimees välisuudiste osakonna toimetaja, õde Elga oli tegev Rootsi ajakirjanduses. Tema onu (ema vend) oli kirjanik August Gailit.
Paispool

Paispool ehk drossel (saksa k Drossel ahendusseadis) on induktiivpool voolu piiramiseks, reguleerimiseks või stabiliseerimiseks. Paispoole kasutatakse nii madalsageduslikes kui ka kõrgsageduslikes elektriahelates. Induktiivsuse suurendamiseks on drosselitel magnetmaterjalist südamik: madalatel sagedustel elektrotehnilisest terasest (trafoplekkidest), kõrgematel sagedustel (alates mõnest kilohertsist) üldiselt ferriidist.

Madalsagedusdrosselid

Madalatel sagedustel kasutatakse paispoole vahelduvvoolu tugevuse piiramiseks (nt luminofoorlampides) ja reguleerimiseks, samuti alaldatud voolu lainjuse ehk pulsatsiooni silumiseks (näiteks alalisvooluühenduse seadmestikus kasutatakse siludrosseleid induktiivsusega kuni üks henri).

Kõrgsagedusdrosselid

Kõrgetel sagedustel kasutatakse drosseleid tõkestus- ehk filterelemendina (sageli kombineerituna kondensaatoritega), et takistada kõrgsageduslike võnkumiste levimist häirepingetena toitevõrgust elektroonikaseadmesse (ja vastupidi), samuti takistada häirepingete levimist seadmeosade vahel ja ühenduskaableid mööda seadmete vahel. Kõrgsagedusdrosselil võib olla pulga-, rõnga- või ristküliku-kujuline ferriitsüdamik. Kõrgetel raadiosagedustel kasutatakse ka südamikuta (õhksüdamikuga) paispoole.
Kõrgsagedusdrosseleid valmistatakse samuti standardsete komponentidena (nagu takisteid ja kondensaatoreid) nimiväärtustega vastavalt normväärtuste reale E6 ja E12; lubatud tolerants on tavaliselt ±20 % või ±10 % nimiväärtusest. Pindmontaažiks mõeldud drosselite korpus võib olla risttahukakujuline.

Sünfaasdrosselid

Sünfaasdrossel ehk sünfaasfilter (ingl common-mode choke) on ette nähtud tõkestama häiresignaalide edasipääsu. Drosseli mõlemad mähised on keritud samasuunaliselt, nii et neid vastassuunas läbivate voolude tekitatud magnetvood on samuti vastassuunalised ning kompenseerivad teineteist. Seetõttu mähised sinna- ja tagasiahelates kulgevale töövoolule induktiivtakistust ei avalda. Aga välistele häireväljadele, mille indutseeritud voolud lisanduvad seadme või liini sinna- ja tagasijuhtmele ühesuunaliselt (sünfaasiliselt), avaldavad mähised suurt induktiivtakistust, nõrgendadeski niiviisi häiresignaale. Niisugust drosselit kasutatakse näiteks impulsstoitelülituste sisendis ja väljundis ning ka spetsiaalsetes võrgufiltrites.

Ferriitdrosselid

Ferriitdrossel ehk ferriitfilter (ingl ferrite bead) on ühisfaasdrossel, mis saadakse kaabli ümber pikliku ferriitrõnga asetamisega. Magnetsüdamik, vaadeldaval juhul tegelikult ferriitmantel, moodustab koos selle sisse jäävate sinna- ja tagasisoontega sünfaasdrosseli, mille ühekeerulisteks mähisteks on mantli sisse jäävad kaablisoonte lõigud.
Ferriitfiltreid kasutatakse andmekaablitel sissetunginud välishäirete nõrgendamiseks ja vahelduvvoolu-toitejuhtmetel nende kaudu edasikanduvate häirete tõkestamiseks.
Ühest tükist ferriitsilinder paigaldatakse pistiku juurde ühenduskaabli valmistamisel. Valmiskaablile või kahesoonelisele ühendusjuhtmele saab asetada kahest poolsilindrist koosneva kokkuklõpsatava ferriitmantli.
Naatriumvesinikglutamaat

Naatriumvesinikglutamaat ja tervis

Naatriumvesinikglutamaadi mõju tervisele on korduvalt kahjulikuks peetud, kuid suurem osa neist väidetest on jäänud teadusliku tõestuseta. Sellegipoolest on aine kasutamine imikute ja väikelaste toitudes keelatud. Naatriumvesinikglutamaati arvatakse põhjustavat nn hiina restorani sündroomi, mille tunnused on südame pekslemine, pearinglus, näo punetus, lihase- ja liigesevalud ning migreenilaadsed peavalud; oletatavasti kuuluvad selle riskirühma allergikud, astmaatikud, peavalu põdevad inimesed ja lapsed.
Maisi-roninastik

Levila

Neid kägistajamadusid võib kohata Ameerika Ühendriikides.  
Seltsilisloomadena ka Eestis ja mitmel pool mujal.
Juli Šokalski

Juli Šokalski (vene Юлий Михайлович Шокальский) (17. oktoober (vkj 5. oktoober) 1856 Peterburi – 26. märts 1940 Leningrad) oli vene mereväelane, okeanograaf, kartograaf, polaaruurija, kindralleitnant (1912). Aastail 1917–1931 oli ta Vene Geograafiaseltsi esimees.
Lagedi–Jüri tee

Lagedi–Jüri tee (riiklik registreerimisnumber 11112) on kõrvalmaantee Rae vallas. Tee pikkuseks on 4,7 km.
Tee saab alguse Tallinna ringtee kuuendal kilomeetril Soodevahe külas. Tee läbib Soodevahe ja Karla küla ning Lagedi aleviku. Tee lõpeb Assaku–Jüri tee neljandal kilomeetril Karla külas. Tee ületab ühe silla (Kanali sild üle Pirita-Ülemiste kanali tee neljandal kilomeetril) ja 5 truupi. Bussipeatusi jääb teele 4: Lagedi haigla, Külma, Laiakivi ja Pruuli.
Tee on mustkattega, viiendal kilomeetril asfaltkattega. Tee on klassita. Liiklussagedus on 1,4 km ulatuses 1000...3000 autot ööpäevas, edasi 200...500 autot ööpäevas. Kiiruspiirang on lõigul 1,2-2,5 km (50). Teevalgustus on lõigul 1,3-2,3 km.
Teega ristub esimesel ja teisel kilomeetril Lagedi jaama tee.
Vabariigi Presidendi Asetäitja Valimiskogu

Eesti Kongress ja Vabariigi Presidendi Asetäitja Valimiskogu

12. märtsil 1990 tegid Eesti Kongressi liikmed Jaan Isotamm, Hando Runnel, Tarmo Kulmar, Edgar Saar, Tõnis Lukas, Heno Sarv, Aivo Lõhmus, Tõnn Sarv, Linnart Mäll, Mart Soidro, Peeter Olesk, Indrek Tarand, Jaanus Paal, Enn Tarto, Jüri Pertmann, Jaan Unt, Aleksei Peterson, Sulev Vahtre, Tiit Pruuli ja Enn Veenpere ettepaneku, et Eesti Kongress kuulutaks end ainsaks kõrgema võimu kandjaks, võtaks endale Valimiskogu ülesanded ja valiks Vabariigi Presidendi Asetäitja.
Mohamed Salah

Koondisekarjäär

2011. aastal esindas ta Egiptust alla 20-aastaste koondises juunioride maailmameistrivõistlustel.
2012. aasta suveolümpiamängude jalgpalliturniiril kuulus ta Egiptuse olümpiakoondisse. Ta lõi värava kõigis kolmes alagrupimängus, jõudes meeskonnaga veerandfinaali.
Debüüdi Egiptuse rahvuskoondises tegi ta 3. septembril 2011 mängus Sierra Leone vastu. Esimese värava lõi ta rahvuskoondise kasuks kuu aega hiljem, 8. oktoobril mängus Nigeri vastu.
2017. aasta Aafrika rahvaste karikavõistlustel lõi ta viimases alagrupimängus 25. jaanuaril värava Ghana vastu. Poolfinaalis 1. veebruaril lõi ta värava Burkina Faso vastu. Finaalis kaotati Kamerunile tulemusega 1:2. Salah valiti turniiri sümboolsesse koosseisu.
2018. aasta maailmameistrivõistluste teises alagrupimängus lõi ta penaltist värava Venemaa vastu ja viimases alagrupimängus värava Saudi Araabia vastu. Egiptus kaotas maailmameistrivõistlustel kõik kolm mängu ja Salahi väravad olid Egiptuse ainsad.